Hududlarni barqaror ijtimoiy-iqtisodiy rivojlantirish uchun tuman (shahar) hokimliklari faoliyatini tubdan takomillashtirishga doir qoʻshimcha chora-tadbirlar toʻgʻrisida
(decree, 2025-10-21)

Joylarda iqtisodiy va ijtimoiy rivojlanish surʼatlarini jadallashtirish, bu borada mahalliy boshqaruvni “aholi va tadbirkorlar manfaatlariga xizmat qilish” tamoyili asosida takomillashtirish, tuman (shahar) hokimliklarining dolzarb muammolarga tez yechim topish borasidagi vakolatlari va moliyaviy imkoniyatlarini kengaytirish, shuningdek, “Oʻzbekiston — 2030” strategiyasida koʻzda tutilgan ustuvor vazifalarni izchil amalga oshirish maqsadida qaror qilaman: 1. Quyidagilar tuman (shahar) hokimliklari faoliyatini takomillashtirishning asosiy maqsadlari etib belgilansin: (a) “aholi va tadbirkorlar manfaatlariga xizmat qilish” tamoyilini hayotga toʻliq joriy etish maqsadida tuman (shahar) hokimliklarini aholi va tadbirkorlarga kompleks xizmat koʻrsatuvchi zamonaviy tuzilmaga transformatsiya qilish; (b) mahalliy ahamiyatga molik masalalarni mustaqil hal etishda tuman (shahar) hokimliklarining maʼmuriy vakolatlarini yanada kengaytirish; (v) tuman (shahar) hokimlarining hududiy rivojlanishga oid ustuvor vazifalari va masʼuliyat doirasini aniq belgilash; (g) hududlar oʻrtasida hamkorlikni tashkil etish va oʻzaro tajriba almashishning samarali mexanizmlarini joriy qilish. 2. 2026-yil 1-yanvardan boshlab tajriba-sinov tariqasida Oʻzbekiston Respublikasi Prezidentining 2025-yil 8-oktabrdagi PQ-298-son qarorida belgilangan “Yangi Oʻzbekiston qiyofasidagi tuman (shahar)” maqomidagi 33 ta hamda Surxondaryo viloyatining qolgan barcha tuman (shahar)larida 1-ilovaga muvofiq respublika ijro etuvchi hokimiyat organlarining tuman (shahar) boʻlinmalari tuman (shahar) hokimliklari tuzilmasiga oʻtkazilsin. 3. Belgilansinki, tajriba-sinov davrida: (a) respublika ijro etuvchi hokimiyat organlarining tuman (shahar) boʻlinmalari ularning amaldagi maqomi, xodimlarining mehnatiga haq toʻlash shartlari saqlangan holda tuman (shahar) hokimliklari tuzilmasiga oʻtkaziladi, yuridik shaxs maqomi boʻlmagan tashkilotlar xarajatlari tegishli tuman (shahar) hokimliklari tomonidan amalga oshiriladi; (b) tuman (shahar) hokimlari respublika ijro etuvchi hokimiyat organlarining tuman (shahar) boʻlinmalari (keyingi oʻrinlarda — boʻlinmalar) faoliyati ustidan bevosita rahbarlikni amalga oshiradi, ularga yuklatilgan vazifa va funksiyalarning samarali bajarilishini tashkil etadi; (v) tuman (shahar) hokimlariga: (i) ajratilgan mablagʻlar va xodimlarning belgilangan cheklangan soni doirasida boʻlinmalarning shtat birliklarini mustaqil tasdiqlash va oʻzgartirish kiritish; (ii) boʻlinmalar xodimlarini lavozimga tayinlash va lavozimidan ozod etish, ularga nisbatan ragʻbatlantirish yoki intizomiy javobgarlikka tortish choralarini koʻrish huquqi beriladi. 4. Tajriba-sinov davrida boʻlinmalar faoliyatini tashkil etishning quyidagi tartibi oʻrnatilsin: (a) respublika ijro etuvchi hokimiyat organlari: (i) tegishli sohalarda yagona davlat siyosatini amalga oshiradi, soha faoliyatini muvofiqlashtiradi va tartibga soladi, huquqni qoʻllash funksiyalarini amalga oshiradi; (ii) boʻlinmalar faoliyatiga uslubiy jihatdan koʻmaklashadi; (iii) boʻlinmalar xodimlarining malakasini oshirish boʻyicha choralar koʻradi; (iv) tuman (shahar) hokimliklari tomonidan qoʻyilgan dolzarb masalalarga tez va aniq yechim topish boʻyicha ishlarni amalga oshiradi; (v) tuman (shahar) hokimliklarining malakali kadrlarga boʻlgan ehtiyojini taʼminlashga koʻmaklashadi; (b) respublika ijro etuvchi hokimiyat organlarining Qoraqalpogʻiston Respublikasi va viloyatlar boʻlinmalari: (i) boʻlinmalar faoliyati natijalarini tahlil qiladi va umumlashtiradi; (ii) boʻlinmalar faoliyatini samarali tashkil qilishga koʻmaklashadi. 5. Belgilansinki: (a) tajriba-sinov tatbiq etilayotgan tuman (shahar) hokimliklari boshqaruv apparatining tuzilmasi va shtatlari tuman (shahar) hokimining taqdimnomasiga binoan tegishli tuman (shahar) xalq deputatlari Kengashi tomonidan tasdiqlanadi; (b) tajriba-sinov tatbiq etilayotgan tuman (shahar) hokimliklari boshqaruv apparati tuzilmasida: (i) tashkiliy-kadr, axborot-tahlil, ijro nazorati, axborot xizmati, energiya menejmenti, raqamlashtirish ofisi, yuridik xizmat va moliya-iqtisod tarkibiy boʻlinmalari (lavozimlari); (ii) strategik vazifalarni hal etadigan, hokimlik faoliyatini tashkiliy-texnik, axborot-tahlil, nazorat va protokol jihatdan taʼminlaydigan, boshqaruv apparati boʻlinmalari faoliyatini umumiy muvofiqlashtiradigan Ijro apparati rahbari lavozimi tashkil etilishi majburiy hisoblanadi. 6. Tajriba-sinov davrida shunday tartib oʻrnatilsinki, unga muvofiq: (a) hokim oʻrinbosarlarining cheklangan soni Surxondaryo viloyati hokimligida 6 nafar, tuman (shahar) hokimliklarida 4 nafar etib belgilanadi; (b) hokimlarga hududni rivojlantirish rejalari, hudud ixtisoslashuvi va drayverlaridan kelib chiqib hokim oʻrinbosarlari masʼul boʻlgan yoʻnalishlarni belgilash huquqi beriladi; (v) tuman (shahar) hokimining oʻrinbosarlari tegishli hokim tomonidan lavozimga tayinlanadi va lavozimidan ozod etiladi, bu xususda qabul qilingan qaror tuman (shahar) xalq deputatlari Kengashining tasdigʻiga kiritiladi; (g) har bir hokim oʻrinbosari oʻzi muvofiqlashtiradigan yoʻnalish boʻyicha loyiha guruhlari tashkil etilishi mumkin. Bunda loyiha guruhlari: (i) tegishli sohalarda istiqbolli loyihalarni ishlab chiqish, amalga oshirish va monitoringini yuritish bilan shugʻullanadi; (ii) loyiha yoʻnalishidan kelib chiqib, tuman (shahar) tashkilotlari xodimlarini jalb qilish orqali tashkil etiladi; (d) tuman (shahar) hokimliklari shtat birliklari 1 ta rahbarga kamida 3 ta xodim nisbatida shakllantiriladi. 7. Shunday tartib oʻrnatilsinki, unga muvofiq tajriba-sinov tatbiq etilayotgan tuman (shahar) hokimlari va ularning oʻrinbosarlari: (a) samaradorlikning eng muhim koʻrsatkichlariga (KPI) toʻliq erishgan taqdirda kelgusi yil uchun hududga “drayver” loyihalar infratuzilmasini yaratish uchun ajratiladigan mablagʻlar miqdori 15 foizga oshiriladi. Bunda qoʻshimcha mablagʻlar “drayver” loyihalar infratuzilmasini yaratish uchun rejalashtirilgan jami mablagʻlar doirasida ajratiladi; (b) samaradorlikning eng muhim koʻrsatkichlariga (KPI) erishmagan taqdirda kelgusi yil uchun tegishli hududga “drayver” loyihalar infratuzilmasini yaratish uchun ajratiladigan mablagʻlar miqdori kamaytiriladi hamda tuman (shahar) hokimlari va ularning oʻrinbosarlari lavozimiga loyiqligi masalasi koʻrib chiqiladi. 8. Strategik islohotlar agentligi bir oy muddatda: (a) 2026-yildan boshlab har yili har bir hududda navbatma-navbat tajriba almashish, hudud tadbirkorlarining oʻzaro muloqoti va hamkorlik munosabatlari shakllanishiga sharoit yaratish maqsadida Hududlararo iqtisodiy hamkorlik forumini oʻtkazishni nazarda tutuvchi tartibni tasdiqlash; (b) Adliya vazirligi, Makroiqtisodiy va hududiy tadqiqotlar instituti bilan birgalikda hududiy rivojlanish boʻyicha hamkorlikni kuchaytirish, mahalliy ahamiyatga ega muammoli masalalarga oʻzaro kelishilgan yechim topish hamda hududlararo tajriba almashish amaliyotini yoʻlga qoʻyish maqsadida Hududiy hamkorlik kengashi faoliyatini yoʻlga qoʻyish boʻyicha qaror loyihasini Vazirlar Mahkamasiga kiritsin. 9. Quyidagilar: (a) Surxondaryo viloyati hokimligi boshqaruv apparatining tavsiyaviy tuzilmasi 2-ilovaga muvofiq; (b) tuzilmasiga respublika ijro etuvchi hokimiyat organlarining tuman (shahar) boʻlinmalari oʻtkazilayotgan tuman (shahar) hokimliklari boshqaruv apparatining tavsiyaviy tuzilmasi 3.1-3.2-ilovalarga muvofiq; (v) Tajriba-sinov davrida tuman (shahar) hokimliklari boshqaruv apparati tuzilmasiga oʻtkazilayotgan respublika ijro etuvchi hokimiyat organlari tuman (shahar) boʻlinmalarining shtat birliklari 4-ilovaga muvofiq tasdiqlansin. 10. Adliya vazirligi va Boshqaruv samaradorligi agentligi 2026-yil 1-iyunga qadar: (a) Strategik islohotlar agentligi, Iqtisodiyot va moliya vazirligi hamda Qonunchilik va huquqiy siyosat instituti vakillaridan iborat ishchi guruh tuzgan holda va joylarda huquqni qoʻllash amaliyotini oʻrganish natijalari asosida “Mahalliy davlat hokimiyati toʻgʻrisida”gi Qonunning yangi tahrirdagi loyihasini; (b) mahalliy ijro etuvchi hokimiyat organlari funksiyalarining ochiq reyestrini shakllantirish va uni doimiy yuritish tartibini nazarda tutuvchi normativ-huquqiy hujjat loyihasini; (v) Strategik islohotlar agentligi, Qonunchilik va huquqiy siyosat instituti bilan birgalikda Iqtisodiy hamkorlik va taraqqiyot tashkilotining malakali ekspertlarini hamda xalqaro tashkilotlarning moliyaviy-texnik koʻmagini jalb etgan holda 2030-yilga qadar davlat boshqaruvini nomarkazlashtirish strategiyasini tasdiqlashni nazarda tutuvchi normativ-huquqiy hujjat loyihasini Vazirlar Mahkamasiga kiritsin. 11. Boshqaruv samaradorligi agentligi: (a) doimiy ravishda tajriba-sinov natijalarini oʻrganib borsin hamda uning tahlili, yangi tizimni takomillashtirish va boshqa hududlarda joriy qilish boʻyicha takliflarni Oʻzbekiston Respublikasi Prezidenti Administratsiyasiga kiritib borsin; (b) Adliya vazirligi bilan birgalikda uch oy muddatda tuman (shahar) hokimlari va ularning oʻrinbosarlari rahbarligidagi komissiyalarni xatlovdan oʻtkazib, samarasiz faoliyat yuritayotgan komissiyalarni tugatish yoki boshqa davlat organlariga oʻtkazish yuzasidan Vazirlar Mahkamasiga taklif kiritsin. 12. Vazirlar Mahkamasi ikki oy muddatda tajriba-sinov oʻtkazilayotgan tuman (shahar)larda hokimliklar ish faoliyatini tashkil etish boʻyicha vaqtinchalik tartibni tasdiqlasin. 13. Oʻzbekiston Respublikasi Prezidentining 2016-yil 22-dekabrdagi “Mahalliy ijroiya hokimiyati organlari faoliyatini yanada takomillashtirish toʻgʻrisida”gi PQ-2691-son qaroriga 3-ilovaning “Boshqaruv xodimlarining cheklangan soni” ustunida: (a) 2-pozitsiyadagi “66” raqami “71” raqami bilan almashtirilsin; (b) “Jami” pozitsiyasidagi “868” raqami “873” raqami bilan almashtirilsin. 14. Adliya vazirligi manfaatdor vazirlik va idoralar bilan birgalikda ikki oy muddatda qonunchilik hujjatlariga ushbu Farmondan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin. 15. Farmon ijrosini muhokama qilib borish, ijro uchun masʼul tashkilotlar faoliyatini muvofiqlashtirish va nazorat qilish Oʻzbekiston Respublikasi Bosh vaziri A.N. Aripov zimmasiga yuklansin.